31989R3164
L 307/22
JURNALUL OFÍCIAL AL UNIUNII EUROPENE
REGULAMENTUL (CEE) NR. 3164/89 AL COMISIEI
din 23 octombrie 1989
de stabilire a normelor de aplicare a măsurilor speciale pentru semințele de cânepă
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 3698/88 al Consiliului din 24 noiembrie 1988 de stabilire a măsurilor speciale pentru semințele de cânepă (1), în special articolul 2 alineatul (3),
întrucât, în conformitate cu articolul 2 din Regulamentul (CEE) nr. 1496/89 al Consiliului din 29 mai 1989 de stabilire a normelor generale de acordare a ajutorului pentru semințele de cânepă (2), statele membre trebuie să introducă un regim de control care să stabilească dacă suprafața a cărei producție de semințe de cânepă face obiectul unei cereri de ajutor corespunde cu suprafața pe care aceste semințe au fost însămânțate și recoltate, precum și dacă se respectă condițiile prevăzute privind conținutul de substanțe toxice; întrucât, în acest scop, fiecare producător trebuie să depună o cerere care să conțină un minim de informații pentru o astfel de verificare; întrucât ar trebui prevăzut că o astfel de verificare se face prin eșantionare prin sondaj pe teren asupra unui număr destul de reprezentativ de cereri de ajutor; întrucât, în același scop, trebuie definite datele care îi sunt comunicate Comisiei de către statele membre;
întrucât ar trebui prevăzute dispoziții speciale ce se aplică în cazul declarațiilor false făcute de către producători;
întrucât, pentru a simplifica aplicarea regimului, trebuie prevăzută aplicarea de către statele membre a unui regim asemănător cu cel instituit de Regulamentul (CEE) nr. 1164/89 al Comisiei din 28 aprilie 1989 de stabilire a normelor detaliate privind ajutorul acordat pentru inul și cânepa pentru fibre (3);
întrucât trebuie prevăzute dispoziții uniforme pentru plata acestui ajutor;
întrucât factorul care generează dreptul la ajutor pentru cânepă intervine în momentul producerii cânepii; întrucât, cu toate acestea, este dificil să se stabilească data exactă la care este produs un anumit lot; întrucât experiența a arătat că producția este realizată aproape în totalitate până în luna august a fiecărui an; întrucât, pentru asigurarea aplicării uniforme a regimului de ajutor, rata de schimb utilizată la calculul valorilor ajutorului în monedă națională ar trebui să fie rata aplicabilă la sfârșitul luni respective;
întrucât măsurile prevăzute de prezentul regulament sunt conforme cu avizul Comitetului de gestionare pentru uleiuri și grăsimi,
ADOPTĂ PREZENTUL REGULAMENT:
Articolul 1
(1) În sensul prezentului regulament, prin „randament orientativ” se înțelege randamentul pe hectar de semințe de cânepă stabilit pe parcursul unei anumite an de comercializare pentru una sau mai multe zone omogene de producție.
(2) La stabilirea randamentului orientativ se ține seama de randamentele reprezentative pentru tendința generală care rezultă din sondajele efectuate de către statele membre în principalele zone de producție.
Aceste sondaje se efectuează la producători și se referă la procentul reprezentativ de suprafețe însămânțate cu cânepă, ținând seama de repartizarea geografică a acestor suprafețe.
(3) În conformitate cu procedura prevăzută la articolul 38 din Regulamentul CEE nr. 136/66 al Consiliului (4), una sau mai multe zone omogene de producție se stabilesc în fiecare an, după recoltă, ținând seama de factorii care influențează condițiile de producție, în special în funcție de regiunile care sunt reprezentative pentru suprafețele recoltate.
Articolul 2
(1) Ajutorul se acordă numai pentru suprafețele:
(a)
care au fost însămânțate și recoltate în întregime și
(b)
pentru care s-au depus:
-
o declarație a suprafețelor însămânțate în conformitate cu articolul 5 din Regulamentul (CEE) nr. 1164/89;
-
o cerere de ajutor în conformitate cu articolul 8 din regulamentul menționat și cu articolul 3 din prezentul regulament și
(c)
care, fără a aduce atingere articolului 5 alineatul (2) din prezentul regulament, sunt eligibile pentru ajutorul prevăzut la articolul 4 din Regulamentul (CEE) nr. 1308/70 al Consiliului (5).
(2) Fiecare stat membru acordă ajutorul numai pentru semințele de cânepă recoltate pe teritoriul său.
(3) Dispozițiile articolului 7 și ale articolului 8 alineatul (1) al doilea paragraf și alineatul (4) din Regulamentul (CEE) nr. 1164/89 se aplică în cazul ajutorului destinat semințelor de cânepă.
Articolul 3
(1) Cererea de ajutor menționată la articolul 2 include cel puțin următoarele mențiuni:
(a)
suprafața de pe care au fost recoltate semințele;
(b)
în cazul în care egrenarea a fost efectuată de către declarant, cantitatea de semințe recoltate și locul de depozitare a acestor semințe sau, în cazul în care acestea au fost vândute sau livrate, numele, prenumele și adresa cumpărătorului, precum și cantitățile livrate;
(c)
în cazul în care egrenarea nu a fost efectuată de către declarant, locul de depozitare a paielor de cânepă sau, în cazul în care acestea au fost vândute sau livrate, numele, prenumele și adresa cumpărătorului, precum și cantitățile de paie livrate.
(2) În cazul în care cererea de ajutor nu conține informațiile menționate la alineatul (1), declarantul trebuie să le comunice autorităților competente în termenul prevăzut pentru depunerea cererii de ajutor.
Articolul 4
Rata de schimb ce urmează să se aplice ajutorului este rata reprezentativă în vigoare la 1 septembrie după începutul fiecărui an de comercializare.
Articolul 5
(1) Pentru efectuarea controalelor prevăzute la articolul 2 din Regulamentul (CEE) nr. 1496/89, statele membre efectuează controale prin sondaj, pe teren, privind realizarea operațiunilor normale referitoare la recolta de semințe de cânepă. Astfel de controale se efectuează asupra a cel puțin 5 % din cererile de ajutor, având în vedere repartizarea geografică a suprafețelor respective. Scopul lor este, în special, de a verifica dacă cânepa a fost smulsă sau tăiată numai după formarea completă a semințelor.
În cazul în care se constată nereguli în cazul a 6 % sau mai mult dintre controalele efectuate, Comisiei îi sunt de îndată comunicate de către statele membre această informație, precum și măsurile care au fost adoptate.
Statele membre pot solicita producătorilor orice documentație pe care o consideră necesară.
(2) În cazul în care un control, prevăzut la alineatul (1), arată că suprafața pentru care se solicită ajutorul este:
(a)
mai mică decât cea constatată în timpul controlului, se reține suprafața constatată;
(b)
mai mare decât cea constatată pe parcursul controlului, fără a se aduce atingere eventualelor sancțiuni prevăzute de legislația națională și dispozițiilor menționate la litera (c), suprafața reținută este cea constatată minus diferența dintre suprafața pentru care este solicitat ajutorul și cea constatată, cu excepția cazului în care diferența este considerată justificată de către statul membru în cauză; în cazul din urmă se reține suprafața constatată;
(c)
mai mare decât cea constatată în timpul controlului și, dacă, pentru declarantul respectiv, suprafețele indicate în declarații sau cereri au fost reduse pe parcursul aceluiași an de comercializare sau pe parcursul anului precedent, în conformitate cu articolele 7 sau 8 din Regulamentul (CEE) nr. 1164/89 sau în conformitate cu litera (b) din prezentul alineat, cererea de ajutor se respinge, cu excepția cazului în care diferența este considerată justificată de către statul membru în cauză.
Statele membre informează de îndată Comisia cu privire la măsurile luate în conformitate cu prezentul alineat.
Articolul 6
Statele membre producătoare varsă suma ajutorului până la 31 martie după sfârșitul anului de comercializare.
Articolul 7
(1) Comisiei îi sunt comunicate de către statele membre producătoare, până la data de 15 februarie a fiecărui an, suprafețele recoltate și cantitățile de semințe indicate în cererile de ajutor înaintate, precum și rezultatul fiecărui sondaj menționat la articolul 1 alineatul (2).
(2) Comisiei îi sunt comunicate de către statele membre producătoare, până la sfârșitul lunii următoare lunii în care a fost vărsat ajutorul pentru fiecare an de comercializare, suprafețele pentru care s-a plătit ajutorul.
Articolul 8
Prezentul regulament intră în vigoare următoare datei publicării în Jurnalul Oficial al Comunităților Europene.
Se aplică din anul de comercializare 1989/1990.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 octombrie 1989.